A BIZOTTSÁG HATÁROZATA
(2005. december 21.)
a lóverseny, lovassportrendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételekről és a szükséges állatorvosi bizonyítványokról szóló 93/195/EGK határozat módosításáról
(az értesítés a C(2005) 5496. számú dokumentummal történt)
(2005/943/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre (1) és különösen annak 19. cikke ii. pontjára,
mivel:
(1)
A 93/195/EGK bizottsági határozat (2) értelmében a lóverseny, a lovassportrendezvények és a kulturális események céljára szánt törzskönyvezett lovak újrabehozatala a harmadik országokba történő, 30 napot meg nem haladó időtartamú ideiglenes kivitelt követően engedélyezett.
(2)
E határozat értelmében azonban az Egyesült Arab Emírségek Világkupa-kitartásversenyén részt vevő és a fenti határozatban rögzített követelményeknek eleget tevő lovak újrabehozatala a 60 napot meg nem haladó időtartamú ideiglenes kivitelt követően engedélyezett.
(3)
A közösségből származó lovaknak az említett versenyeken való részvétele megkönnyítése céljából különleges szabályokat kell alkalmazni minden, az adott szabályoknak megfelelő Világkupa-kitartásversenyre, a Nemzetközi Lovassportszövetség (FEI) állatorvosi felügyeletét is beleértve, tekintet nélkül arra, hogy melyik - a 90/426/EGK rendelet szerint jóváhagyott - országban tartják meg a versenyt.
(4)
A 93/195/EGK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/195/EGK határozat a következőképpen módosul:
1.
Az 1. cikk hetedik francia bekezdése helyébe a következő szöveg lép:
„-
részt vettek a Vilákupa-kitartásversenyen, tekintet nélkül arra, hogy melyik - a 90/426/EGK rendelet szerint jóváhagyott - országban tartják meg a versenyt, és az e határozat VII. mellékletében meghatározott egészségügyi bizonyítványmintában rögzített követelményeknek megfelelnek.”
2.
A VII. melléklet helyébe e határozat melléklete lép.
2. cikk
Ezt a határozatot 2005. december 27-től kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2005. december 21-én.